Cullinan-kleuter brand ergArgieffoto ŉ Tweejarige meisie van Cullinan, oos van Pretoria, is in ŉ ernstige toestand na ŉ hospitaal geneem nadat sy Donderdagmiddag erg met kookwater in haar ouerhuis gebrand het. Volgens Athlenda Mathe, woordvoerder van Netcare 911, het die voorval omstreeks 15:00 plaasgevind. “Die water het in ŉ kastrol op die stoof gekook toe dit op haar geval het,” het Mathe gesê. Die meisie is na ŉ plaaslike kliniek in die omgewing geneem waarna paramedici van Netcare 911 daarheen ontbied is. “Met paramedici se aankoms by die toneel is die meisie in ŉ ernstige toestand aangetref. Sy is gestabiliseer en met ŉ ambulans na ŉ hospitaal in Pretoria geneem vir verdere behandeling.” Sy het tweedegraad-brandwonde oor haar liggaam opgedoen. Netcare 911 het ŉ beroep op ouers en oppassers gedoen om te alle tye ŉ wakende oog oor kinders te hou wanneer hulle naby water is, hetsy dit badwater, water in ŉ kastrol op ŉ stoof, of swembadwater is.